પૂજ્ય બાપુજી યોગાચાર્ય હતા અને જીવનપર્યંત તેઓશ્રીએ યોગોપાસના કરી હતી. તેઓશ્રીએ બાર વર્ષ પર્યંત મૌનદીક્ષા લીધી હતી અને તે પછી પણ તેઓશ્રી વર્ષ દરમ્યાન માત્ર પાંચ જ પ્રવચનો આપતા હતા. તેઓશ્રી યોગમાં ઘણી પ્રગતિ સાધી ઘણી ઉચ્ચ સ્થિત પ્રાપ્તિ કરી હતી. યોગમાં તેઓશ્રી સર્વિક્લ્પ સમાધિની યોગ સિદ્ધની પ્રાપ્ત કરી તે આગળ નિર્વિકલ્પ સમાધિની સમીપ પહોંચી શક્યા હતા. શ્રીમદ ભગવદગીતાની પરિભાષા તેઓશ્રી સાચા 'સ્થિતપ્રજ્ઞ', 'કર્મનિષ્ઠ યોગી', 'ઊર્ધ્વરેતા', 'પરમ ભક્ત' એવા યોગભ્રષ્ટ ઉચ્ચ આત્મા હતા. તેઓશ્રીને સાહિત્ય અને સંગીત પ્રિય હતા. તે કારણે જ તેઓ તેમના પૂર્વાશ્રમમાં તેમના નામ 'હરિભાઈ' ઉપરાંત 'સરસ્વતીચંદ્ર' ના નામે પણ ઓળખાતા.આ વાત તેઓશ્રીએ સ્વરચિત રચેલા સ્તોત્રો -સ્તવનો અને ભજનો માં યોગ્ય રીતે પ્રતિબિંબ થતી જોવા મળે છે. તેઓશ્રો ઉચ્ચ ધર્મભાવના અને ઉદાર ધર્મ વિચાર ધરાવતા હતા અંને સર્વ દેવોને અને સર્વધર્મ, મત અને સંપ્રદાયોનું સન્માન રાખવાની ભાવના ધરાવતા હતા. તેમની આ ભાવના તેમણે પ્રબોધેલા 'એકેશ્વરવાદ' ના સિદ્ધાંત અને 'જય ભગવાન' ના આવકાર સૂત્રમાં સુચારુ રીતે ધ્વનિત થાય છે. તેઓશ્રીની આવી ઉચ્ચ ભાવના અને ઉદાર ધાર્મિક વિચારસરણી તેઓશ્રીના ધર્મ વિચારો અને ભાવનાને સંકુચિત ધર્મ લાગણીથી ઘણા જ ઉન્નત વિશાલ વૈશ્વિક ફલક પર મૂકે છે.